Finn-Hågen Krogh

Finn-Hågen Krogh (født 6. september 1990 i Alta) er en norsk langrennsløper som representerer Tverrelvdalen IL. Han ble verdensmester på lagsprint sammen med Petter Northug i Ski-VM 2015 i Falun.


== Karriere ==
Han deltok i Junior-VM på  ski 2009 i Praz de Lys Sommand. Der kom han på åttendeplass på 10 km, og vant bronse på 4 × 5 km stafett sammen Øyvind Ytterhus, Hans Christer Holund og Tomas Northug.Krogh ble juniorverdensmester på stafett i 2010, sammen med Tomas Northug, Didrik Tønseth og Pål Golberg. I tillegg fikk han bronse på 20 km med skibytte og fjerdeplass på 5 km klassisk.På nasjonalt nivå har han gull på 10 km fristil, og femteplass på 20 km klassisk i Junior-NM i 2010.Han debuterte i verdenscupen i langrenn 15. januar 2011 og slo gjennom internasjonalt med etappeseier i den avsluttende 15 km jaktstarten i fri teknikk og andreplass totalt i verdenscupfinalen som avsluttet 2011-sesongen i Falun den 20. mars. Han vant sin første verdenscupstafett sammen med Eldar Rønning, Lars Berger og Petter Northug da han gikk den 2. etappen 20. november 2011 på Sjusjøen. Krogh vant Skandinavisk Cup 2010/11 sammenlagt, selv om han vant kun én av etappene: 15 km klassisk i Keuru.
I Skandinavisk Cup 2011/12 fikk han én pallplass i et enkeltrenn; han kom på annenplass på 15 km fristil i på Nes i januar. Sammenlagt kom han på ellevteplass i cupen, der John Kristian Dahl vant.
Den 1. januar 2013 gikk han inn til seier på fristil sprint på den tredje etappen av Tour de Ski 2012/13. I Norgesmesterskapet på ski 2013 på Gåsbu i Hamar ble han nummer to på 15 fri med individuell start, 5,1 sekund bak Martin Johnsrud Sundby. Han deltok i Ski-VM 2013, kun på 15 km, og endte på 31.-plass. I 2012/13-sesongen kopierte han prestasjonen fra verdenscupfinalen to år tidligere med etappeseier i den avsluttende 15 km jaktstarten i fri teknikk og andreplass totalt i verdenscupfinalen i Falun den 24. mars 2013. Han vant de to første etappene av Skandinavisk Cup 2012/13, og endte på syvendeplass sammenlagt, med 250 poeng. Tomas Northug vant Skandinavisk Cup denne sesongen.
Krogh kom på annenplass på sprinten i Norgesmesterskapet på ski 2014 på Lillehammer i januar 2014. Den 18. januar 2014 tok Norges Skiforbund ut sin langrennstropp på 20 utøvere til Vinter-OL 2014 i Sotsji som også inkluderte Krogh, men han forble en ubrukt reserve.14. desember 2014 tok han sin første individuelle verdenscupseier på sprinten i Davos. Han kom på annenplass på Nordic Mini Tour på Lillehammer i desember 2014.
I Ski-VM 2015 vant han gull på lagsprinten, sammen med Petter Northug. Han deltok også på 15 km fri teknikk, der han kom på femteplass. Skandinavisk Cup 2014/15 ble avsluttet 25. februar 2015, og Krogh endte på 28.-plass sammenlagt. Hans beste enkeltrenn var tredjeplass på 15 km fristil i Falun den 9. januar.
11. mars 2015, i den klassiske sprinten i Drammen, sikret han seg sprintverdenscupen sammenlagt for sesongen 2014/2015. Han ble også nummer to i selve rennet, som ble vunnet av Eirik Brandsdal.
I Ski-VM 2017 i Lahtis hvilte et tungt press på Kroghs skuldre. Ankeretappen på stafetten som Petter Northug hadde hatt i en lang rekke mesterskap stod plutselig ledig grunnet Northugs formsvikt, og Krogh ble det naturlige valget. Selv om han flere ganger tidligere hadde spurtslått Sergej Ustjugov hadde han stor respekt for det russiske laget, og Martin Johnsrud Sundby som gikk tredje etappe hadde lovet ham et halvt minutt forsprang. Først på slutten av etappen klarte Sundby å få en luke til Aleksej Tsjervotkin, men klarte ikke å gi Krogh mer enn 17 sekunders ledelse på Ustjugov. Gjennom hele etappen prøvde Ustjugov å tette luken, og han var på det nærmeste bare fem sekunder bak, men Krogh holdt unna og sørget for Norges niende strake VM-gull på stafett.Krogh tok også bronse på 30 km skiathlon bak Ustjugov og Sundby.Krogh ble tatt ut til vinter-OL 2018 i Pyeongchang. Han fikk bare gå én distanse, 15 km fristil, der han ble nummer 18.
I Norgesmesterskapet på ski 2019 i Meråker tok Krogh gull på sprint fristil.


== Verdenscupen ==


=== Verdenscupseire, individuelt ===
Etappeseire i Tour de Ski og andre «tour»-konkurranser ble inntil 2015 ikke regnet som verdenscupseire, men etter at en regel med tilbakevirkende kraft ble innført i desember 2015, teller også disse etappeseirene som verdenscupseire.


== Referanser ==


== Eksterne lenker ==
(en) Finn Hågen Krogh – kategori av bilder, video eller lyd på Commons 
(en) Finn-Hågen Krogh på Internet Movie Database 
(en) Finn-Hågen Krogh – Olympics.com 
(en) Finn-Hågen Krogh – Olympic.org 
(en) Finn-Hågen Krogh – Olympedia 
(en) Finn-Hågen Krogh – FIS (langrenn)